Kusé ki bu mesti sabe antes de durmi ku el
É dificil de obi mas é verdade: ka é só pamodi um homi ten sexo ku um mudjer ki ta siguinifica ma é sta pensa fika ku ela pa es ten um relason.
Si bu pensa ma deta ku homi ta fazel odja bu valor, bu sta completamente enganado. Infelizmente munti mudjer ki n konxi ta pensa ma bai pa cama ku um homi, é um chance pa fazel gosta des.
Ka é atrason fisiku ki um homi ta xinti pa um mudjer, nem sta ku ela fizicamente, ki ta faze um homi xinti paixon, amor ou ki ta fazel kreu de verdade.
Keloutru dia
Imagina bu deta ku um homi, e di repente é desaparece ou é bira ta afasta de bó poku a poku. De certeza bu ta fika ta pensa ma é uzau e ma é ka sta ser honesto ku bó.
Bu ten ki para de fika ta vive na iluson ora ki bu odja homis ta tratau de certos manera, komesa na abri odju e descubri modi ki es ta pensa na verdade!
Dexan perguntau: Bu papia ku el e bu flal kusé ki bu kré antes de bu deta ku el? Bu flal por exemplo asi ” Só n ta ten sexo ku um homi, ki kren di verdade, ki ta valorizan e ki kré pa nu konstrui um futuru djuntu”.
Parcem ma bu ka flal keli. E de certeza bu faze sima alguns mudjer ta faze ora ki es konxi um homi, es ka ta fla claro kusé ki es kré. Es ka ta dexa claro si es kré só kurti pa um certo tempo ou si es kré ten algum kusa sério. HOMI SES DADO ES TA TOMA. Si bó bu ka papia ku el, txeu bes es ta fika ta atxa ma nhos sta só na kurti. Ka bu skeci ma nu sta na século 21, undi ki ta fazedu txeu sexo sem compromisso.
E pena gó ki txeu mudjer ta pensa ma bai pa cama ku homi dja significa ma es ta fazedu esposa.
Si algun bes bu fika maguado pamodi bu tevi relações sexuais ku um homi e dipos bu da konta ma es pessoa ka tinha ninhum intenson de komesa um relason ku bó, ka bu dal kulpa. Pamodi homi ka ta adivinha… Si bu ka flal claro kusé ki bu kré antes de nhos envolve, tambe ka é si kulpa si dipos, bu ben odja ma afinal é ka kreba um relason.
Na entrevistas e pesquisas ki n faze, n descubri modi ki homis ta pensa, e n ta flau ma na munti casos oras ki bu odja homi ta desaparece, ka ta telefona mudjer dipos ki es ten sexo, é pamodi kel homi pensa ma de nhos era só pa sexo. Agô ora ki é da conta ma mudjer afinal kreba ten algo sério ku el, pa é ka brinka ku sentimento de mudjer, es homi ta desaparece e é ka ta contacta es mudjer mas… E txeu mudjer ta fika ta pensa ma kel homi li uzal e ma el é katxor, tambe ten mudjer ki ta fika ta pensa mutu otrus kusas horrivél sobre ela mesmu, ma talvez ela ki faze algum kusa errado… Mas na verdade es homi dexa de contacta ku es mudjer, pamodi antis de sexo é ka fladu kusas claro e kantu é descubri kusé ki ela kré, é ka sta preparado pa supri expetativa des mudjer e é ta prifire afasta inves de magua es mudjer.
Por isso ki é importante de bu flal kusé ki bu sta spera de nhos relason antes de bai pa cama ku el.
Si el é um homi ”katxor” e bu ka sta flal nada sobre kusé ki bu kré, pamodi na bu kabesa bu sta pensa ma é ta fika ku bó, ou ma é ta bem amau e valorizau, pamodi tudu bes ki é mesteu (pa sexo) bu ta sta la prontu pa el, es homi ka ta para de buscau. Claro é ta procurau sempre, é sta dadu kusa grátis, é ta bai é ta torna ben toma.
Na fundo dja bu komesa na nota ma algum kusa ka sta dretu, e n sabe ma nes situason bu ta atxa ma ka é bó ki sta errado, bu ta atxa ma el ki sta agi errado.
Mas kenha ki ta dau kel bu valor ki bu ten?
Para de sunha ma um dia es pessoa ta dau kel valor ou kel relason ki bu kré, e komesa na abri odju!
Bu sta tanto concentrado, na kre faze kusas pa é pensa de bó de jetu ki bu kré, tanto concentrado na satisfazel si desejo e tambe na tenta faze de tudu pa é fika ku bó, ki dja bu skeci kel ki é mas importante. MAS IMPORTANTE É KEL KI BÓ BU DESEJA.
N ten certeza ma kel tipo de homi ki bu deseja, é ka kel homi ki ta desaparece só pamodi bu flal kusé ki bu sta xinti pa el, ou ki ta desaparece ora ki bu flal ma bu kré ten um relason sério ku el, dipos ki nhos faze sexo..
Na nha livro ”Ten Relason ki bu kré”, n ta xplikau ku mas detalhes modi ki homis ta agi hora ki assunto ten haver ku sexo e kusé ki significa na verdade, oras ki homis flau ma gosi es krê fika ”livre” (ora ki es ta fla ma es ta prifiri ses liberdade).
Ora ki bu sabe kes kusas li, dja bu ka ta kai mas nes erro de bai pa cama ku um homi sem sabe primeru kusé ki realmente é kré ku bó, e keli ta librau de ten kes desepson ki dja bu kustuma passa, pamodi bu komesa na gosta de alguen e é kaba pa afasta de bó.
Tambe bu ta prendi modi ki bu ta lida ku sexo desde começo ti ki relason bira mas estável. E bu ta sabe, modi ki dja mesmo na tem um relason ku bó, bu ta dal kel tal ”liberdade” ki homis gosta de xinti.
115total visits,1visits today
kea_Latn kea_Latn kea_Latn kea_Latn plt_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn eng_Latn